Осрашыу ябай форматта үтмәне, ауылдың йөҙөк ҡашы булған “Апай” шишмәһе янында йыйылышып, аралашып, гәзитебеҙ менән таныштырып, яҙылыу үткәрҙек. Ауыл халҡының ни тиклем ойошҡандығын тап ошондай мәлдә күреп булалыр, моғайын. Улар йәһәт кенә йыйылышып ауыл старостаһы менән эшләнәһе эштәр тураһында һөйләште, гәзитебеҙ тураһында ҡыҙыҡһынып һорауҙар бирҙе, уйында ҡатнашты. Конкурсҡа әҙерләнгән ваҡыттағы ҡыҙыҡлы хәлдәрен һөйләп көлдөрөп тә алды. Яҙылыусыларыбыҙ араһында ғәҙәттәгесә “Аҙна һайын бүләк” уйынын ойоштороп приздар ҙа уйнаттыҡ. Шулай итеп, күптә вәғәҙә биргән Баймаҡ районы Сыңғыҙ ауылынан З.Ғәлиндың шәхси хужалығынан ун өйрәк себешен Фирүҙә Сәхи ҡыҙы Хажина отто. Блендер Маһинур Шәрифулла ҡыҙы Хәсәноваға уйнаны. Бынан тыш Сибай институтының мәғлүмәт үҙәге етәксеһе, сығышы менән ошо ауыл ҡыҙы Рәүилә Хәсәнова ауылдаштарына алып килгән приздарҙы ла уйнаттыҡ. Уйынды алып барыусы бәләкәс Баязит лототронды әйләндерә торғас арып: “Мин анаааауында барып киләм”,-тип ҡасып китте, хатта.